SET ปิดรูด 23 จุด หวั่นเฟดขึ้นดบ.เร็ว – ไทยเพิ่มเพดานหนี้ โบรกมองพรุ่งนี้หลุด 1,600
SET ปิดรูด 23 จุด ตามตปท.หวั่นเฟดปรับลด QE และขึ้นดบ. เร็วกว่าคาด อีกทั้งไทยปรับเพิ่มเพดานหนี้ไม่เกิน 70% จากเดิม 60% พรุ่งนี้คาดตลาดหลุดระดับ 1,600 จุด ให้แนวรับที่ 1,585 จุด แนวต้านที่ 1,610 จุด
20 ก.ย. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยวันนี้ปรับตัวลงไปมาก ตามตลาดเอเชีย ดาวน์โจนส์ฟิวเจอร์ส ตลาดยุโรปปรับตัวลงมาหมด จากนักลงทุนกังวล 2 – 3 ปัจจัยหลักได้แก่ การประชุมธนาคารกลางสหรัฐ (เฟด) ในวันที่ 22 ก.ย.นี้ ซึ่งปัจจุบันเริ่มมีความชัดเจนมากขึ้นในการปรับลดวงเงินซื้อพันธบัตรตามมาตรการผ่อนคลายเชิงปริมาณ (QE Tapering) และจะมีการปรับขึ้นอัตราดอกเบี้ยในไตรมาส 4/2565 จากเดิมคาดปรับขึ้นในปี 66
อีกทั้งปัจจัยจากปัญหาหนี้บริษัทไชน่า เอเวอร์แกรนด์ ซึ่งเป็นบริษัทอสังหาริมทรัพย์ใหญ่ที่สุดอันดับ 2 ของจีน ที่รัฐบาลจีนเข้ามาอัดฉีดน้อยกว่าที่คาด ซึ่งในสัปดาห์นี้ 23 – 29 ก.ย.จะต้องชำระหนี้คืนก็ทำให้นักลงทุนกังวลว่าจ่ายไม่ได้ ซึ่งเป็นเหตุกดดันตลาดหุ้นจีนและฮ่องกง
ส่วนอีกปัจจัยคณะกรรมการนโยบายการเงินการคลังของรัฐที่มีนายกรัฐมนตรีนั่งเป็นประธาน ได้มีมติเห็นชอบให้มีการทบทวนกรอบสัดส่วนหนี้สาธารณะต่อผลิตภัณฑ์มวลรวมในประเทศ (GDP) จากเดิมที่กำหนดไว้ ต้องไม่เกิน 60% เป็นต้องไม่เกิน 70% ทำให้เงินบาทกลับมาอ่อนค่า และจะทำให้นักลงทุนต่างชาติชะลอซื้อทั้งหุ้นและพันธบัตร
สำหรับแนวโน้มการลงทุนพรุ่งนี้ ประเมินตลาดหุ้นไทยหลุดกรอบ 1,600 จุด ให้แนวรับที่ 1,585 จุด แนวต้านที่ 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,294.17 ล้านบาท ปิดที่ 118.50 บาท ลดลง 3.50 บาท
PTT มูลค่าการซื้อขาย 2,950.13 ล้านบาท ปิดที่ 39.00 บาท ราคาไม่เปลี่ยนแปลง
KCE มูลค่าการซื้อขาย 2,755.58 ล้านบาทปิดที่ 82.75 บาท เพิ่มขึ้น 0.25 บาท
SCGP มูลค่าการซื้อขาย 2,358.28 ล้านบาท ปิดที่ 62.25 บาท ลดลง 2.50 บาท
BANPU มูลค่าการซื้อขาย 1,765.13 ล้านบาท ปิดที่ 12.30 บาท ลดลง 0.50 บาท
 
 